Öyrənmə elementi vacibliyi haqqında məlumat

Əziz oxucular, bu fəsildə siz qərzəkli meyvə bağlarının yaradılmasına dair ümumi məsələlərlə yaxından tanış olub praktiki məsələlərin həllinə dair biliklər mənimsəyəcəksiniz. Bağın yaradılmasında ilkin olaraq qarşıda bağ üçün sahənin seçilməsi, sahənin ilkin mənimsənilməsi və bağın yaradılması kimi başlıca məsələlər durur. Bu məsələlər çox ciddi olub onların həllində buraxılan nöqsanlar zaman keçdikdə üzə çıxaraq onların aradan qaldırılması çoxlu əmək və vəsait hesabına başa gəlir, bir çox hallarda isə aradan qaldırılması mümkün olmur. Bu öyrətmə elementində baxılan digər mühüm məsələ bağda bitkilərin yerləşdirilməsi, əkin sxemlərinin və qida sahəsinin düzgün seçilməsidir. Qida sahəsi becərilən növün bioekoloji və sortun keyfiyyət göstəriciləri nəzərə alınmadan qəbul olunduqda torpaqdan səmərəsiz istifadə olunur, eyniliklə sıx və ya seyrək əkinlərdə sahə vahidində məhsuldarlıq aşağı olur. Bu baxımdan öyrətmə elementində verilən biliklər mühüm praktiki əhəmiyyətə malikdir.

Beləliklə bu fəsilin sonunda siz növbəti məsələləri öyrənəcəksiniz:

- Meyvə bağı və onun tipləri ilə yaxından tanış olacaqsınız. Bağ üçün sahənin seçilməsi və bu seçimdə qarşıda duran başlıca tələbləri mənimsəyəcəksiniz. Bu tələblər əsasən təbii və təsərrüfat-təşkilati şəraiti əhatə edir. Təbii şərait dedikdə relyef, dəniz səviyyəsinəgörə mütləq yüksəklik, iqlim, torpaq və s. nəzərdə tutulur. Təsərrüfat-təşkilati şəraitə yaşayış yerlərinin, nəqliyyat yollarının mövcudluğu və yaxınlığı, suvarma mənbəyinin olması daxildir;
- Bağ sahəsinin təşkili və meyvə bağının salınması texnikası və texnologiyasını;
- Bağın salınması və bağda ağacların yerləşdirilməsi, bağ konstruksiyasının, əkin sxemlərinin və qida sahəsinin təyini, qəbul olunmuş qida sahələri.