Bitkiçilikdə pestisidlərdən istifadə normativ-hüquqi sənədlərin tələblərinə müvafiq qaydada həyata keçirilməlidir. (1.Pestisidlər və aqrokimyəvi maddələr haqqında Azərbaycan Respublikasının Qanunu. Bakı şəhəri, 6 may 1997-ci il. № 294-İQ. 2. Kənd təsərrüfatında zəhərli kimyəvi preparatların saxlanmasının, daşınmasının, tətbiqinin və satışının sanitariya qaydaları. Azərbaycan Respublikası Nazirlər Kabinetinin 1997-ci il 20 oktyabr tarixli 120 nömrəli qərarı ilə təsdiq edilmişdir. 3. “Pestisidlər və aqrokimyəvi maddələr haqqında” Azərbaycan Respublikası Qanununun tətbiqi ilə bağlı müvafiq normativ-hüquqi aktların təsdiq edilməsi barədə Azərbaycan Respublikası Nazirlər Kabinetinin Qərarı. Bakı şəhəri, 20 oktyabr 1997-ci il, № 120).

Zəhərli kimyəvi preparatların tətbiqi zamanı onların dövlət standartlarına, sanitariya-gigiyena, ekoloji qaydalara, texnoloji normalara və digər normativ sənədlərin tələblərinə riayət olunmalıdır.

- Fövqəladə ekoloji şərait zonalarında zəhərli kimyəvi preparatların tətbiqi məhdudlaşdırılır.
- Təbiətdi mühafizə, sağlamlaşdırma, istirahət və turizm zonalarında, su fondu torpaqlarında, suqoruyucu və xüsusi qorunan digər ərazilərdə zəhərli kimyəvi preparatların tətbiqi bir qayda olaraq qadağan olunur.
- Zəhərli kimyəvi preparatların tətbiqinin vacibliyi əsaslandırıldıqda, dövlət sanitariya və ekoloji ekspertizasının müsbət rəyi əsasında belə ərazilərdə Azərbaycan Respublikası Kənd Təsərrüfatı Nazirliyinin nəzarəti altında zəhərli kimyəvi preparatların məhdud çeşidləri tətbiq olunur.
- Azərbaycan Respublikasında qeydiyyatdan keçmiş, kənd təsərrüfatında və meşə təsərrüfatında istifadəsinə icazə verilmiş preparatlar siyahısına daxil edilmiş mənşəyi və keyfiyyətləri barədə sertifikatları olan və müvafiq qaydada qablaşdırılmış zəhərli kimyəvi preparatlar satıla bilər.
- Mənşəyi və keyfiyyətləri barədə sertifikatları olmayan, beynəlxalq, regional (hövzə) və dövlətlərarası standartlara uyğun olmayan, insanların həyatı, sağlamlığı və əmlakına, habelə ətraf mühitə zərər vura bilən zəhərli kimyəvi preparatların satışı Azərbaycan Respublikasında qadağan edilir.

Şəkil 2.9. Torpağa pestisid verilən sahənin
nişamlanması

Mülkiyyət formasından asılı olmayaraq pestisidlərlə və aqrokimyəvi maddələrlə bağlı sahibkarlıq fəaliyyəti ilə məşğul olan fiziki və hüquqi şəxslər mövcud qanunvericiliyə uyğun zəhərli kimyəvi maddələrin saxlanmasında, daşınmasında, tətbiqində (Şəkil 2.9) və satışında texniki təhlükəsizliyə və əməyin mühafizəsinə cavabdehlik daşıyırlar.