Azərbaycan 25 ölkəyə fındıq ixrac edir. 2017-ci ildə 14 min 800 ton fındıq ixrac edilib. Fındıq ixrac edilən əsas ölkələr İtaliya (40 milyon dollar dəyərində), Rusiya (30 milyon dollar dəyərində) və Almaniyadır (24 milyon dollar dəyərində). Bütövlükdə, 25 ölkəyə fındıq ixrac edilir.

Qrafik 1.2. Azərbaycanda fındıq bağlarının sahəsinin artım dinamikası

Bu, onu göstərir ki, həmin ölkələrdə tələbat var, sadəcə olaraq, bu ölkələrə çox az həcmdə fındıq ixrac edilir. Bu statistika onu göstərir ki, fındığın ixracı ilə bağlı gələcəkdə heç bir problem olmayacaq. Sadəcə olaraq, biz tezliklə əkin sahələrini genişləndirməliyik və fermerlərə kömək göstərməliyik (Azərbaycan Respublikasının Prezidenti İlham Əliyev, 2018).

Fındıq bağları sahəsinin 80 min hektara çatdırılmasının qarşıya məqsəd kimi qoyulması aparılmış təhlil əsasında formalaşmış real rəqəmdir. Növbəti bir neçə ildə məqsədə nail olunmalıdır. Fındıq 2017-ci ildə kənd təsərrüfatı məhsulları arasında ən çox gəlir gətirən məhsul olub. Keçən il fındıq satışından ölkəyə 105 milyon dollar valyuta gəlib. Ancaq satış qiyməti aşağı olub. 2017-ci ildə bir kiloqramının qiyməti 4,8 manat olub, 2017-ci ilin aprel ayında 6,2 manata satılıbdır. Dünya üzrə qiyməti isə hazırda bizim pulla 10 manatdır. Ona görə də fındığın satış qiyməti ilə bağlı artım üçün imkanlar var. Hazırda fındıqçılıqla 9 min nəfər məşğuldur, yeni bağlar salınandan sonra təqribən 20 min nəfərə çatacaqdır. Fındıq İstehsalçıları və İxracatçıları Assosiasiyası yaradılıb, bu işlər mərkəzləşmiş qaydada aparılır, fermerlərə kömək göstərilir, onların məhsulu mərkəzləşmiş şəkildə alınır və ixrac edilir.

Azərbaycanda yetişdirilən fındıq sortları çox keyfiyyətlidir və xarici bazarlarda yüksək qiymətləndirilir. Azərbaycan fındıq istehsalı sahəsində dünya miqyasında birinci yerlərdədir. Biz indi görülən və görüləcək tədbirlər nəticəsində dünya miqyasında üçüncü yerə çıxa bilərik (AR Prezidenti İlham Əliyev).

Dünya üzrə fındıq istehsalının 60%-i Türkiyənin payına düşür.

BMT-nin Ərzaq və Kənd Təsərrüfatı Təşkilatının hesablamalarına görə (2016), Azərbaycan fındıq istehsalı üzrə dünyada beşinci (Cədvəl 1.2), ixracına görə isə üçüncü ölkədir. Azərbaycanda ildə təqribən 35 min ton fındıq istehsal olunur.